**«Кыргыз Республикасынын Өкмөтүнүн айрым чечимдерине өзгөртүүлөрдү киргизүү жөнүндө» Кыргыз Республикасынын Министрлер Кабинетинин токтомунун долбооруна карата**

**НЕГИЗДЕМЕ-МААЛЫМКАТ**

1. **Долбоордун максаты** **жана милдети**

Ушул токтомдун долбоорунун максаты жана милдети өлкөнүн жогорку окуу жайында жана илиминде агроинновациялык технологияларды жана биомедицинаны өнүктүрүүгө жана киргизүүгө шарт түзүү болуп саналат.

**2. Баяндоочу бөлүгү**

Ɵлкөнүн азык-түлүк, экономикалык, экологиялык, техникалык жана биологиялык коопсуздугун камсыз кылуу инженердик жана биологиялык технологиянын жетишкендиктерин турмушка ашырууга жана өркүндөтүүгө көптөн-көп байланыштуу.

Дүйнөдө биотехнология илиминин, санариптик жана геомаалыматтык технологияларынын өнүгүшү менен республиканын айыл чарбасында акылдуу дыйканчылык, акылдуу күнөскана, акылдуу фермердик чарба, өсүмдүктөрдүн жана малдын селекциясын, өстүрүлгөн азыктын сапатын көзөмөлдөө үчүн геномдук анализ технологиясы, айыл чарба малдарын өстүрүүнүн жаңы технологиясы, айыл чарба продукциясын кайра иштетүүнүн жана агрардык өндүрүштүн калдыктарын утилизациялоонун, натыйжалуу жана коопсуз жер семирткичтерди даярдоонун заманбап ыкмалары ж.б. сыяктуу инновациялык агрардык технологиялар ишке киргизилип жатат. К. Скрябин атындагы Кыргыз улуттук агрардык университеттин (мындан ары - К. Скрябин атындагы КУАУ) окумуштуулары Кытай Эл Республикасынын адистери менен биргеликте, негизги максаты айыл чарба өндүрүшүндө инновациялык агрардык технологияларды киргизүүгө жана республикада азык-түлүк коопсуздук маселесин чечүүгө багытталган «Илимий-инновациялык айыл чарба технопарк» долбоору иштелип чыккан.

Заманбап дүйнөдө өлкөнүн азык-түлүк коопсуздугу менен катар биологиялык коопсуздук маселеси курч турат. Биологиялык коопсуздукту ишке ашыруу, башкача айтканда адамдын жана жаныбарлардын саламаттыгын коргоо, биздин өлкөнүн аймагындагы эпидемиологиялык жагымдуу кырдаалды камсыздоо ветеринария, медицина, фитосанитария жана биоэкология сыяктуу профилдик тармактардагы илимий-методологиялык жана кадрдык потенциалдарды бириктирүүдө мүмкүн болуп эсептелинет.

Биомедицина жаңы илимий багыт катары биологиялык, ветеринардык, медициналык илимдердин катарында турат жана биотехнологиянын жетишкендиктерине негизделген. Ветеринария, медицина, биологиялык жана азык-түлүк коопсуздугу боюнча биомедициналык багыттагы кадрларды даярдоо жана өлкөнүн биологиялык коопсуздук маселелерин изилдөө жагынан алганда, К. Скрябин атындагы КУАУ лидердик позицияны ээлейт. Азыркы күндө университетте ветеринардык медицина, ветеринардык санитария жана азык-түлүк коопсуздугу, фитосанитардык коопсуздук, биотехнология, биоэкология боюнча адистери даярдалып жана молекулярдык-биологиялык изилдөөлөрдү жүргүзүүгө заманбап илимий лаборабория бар.

Өлкөдө биологиялык коопсуздук маселелерин чечүүдө негизги деп эсептелген вирусолог, иммунолог, биотехнолог жана селекционер сыяктуу адистердин жетишсиздиги байкалат. Корона вирустук инфекциясы менен күрөшүүдө биз жогоруда аталган адистердин жетишсиздиги билинди.

Учурда, К. Скрябин атындагы КУАУда вирусолог, эпидемиолог, эпизоотолог жана ботехнологдордун илимий мектеби бар, аталган илимий борбордун базасында биомедицина жана биотехнология адистерин даярдоого болот. Ошондой эле, өлкөнүн биологиялык коопсуздугун камсыздоо максатында, вирусология жана биотехнология боюнча борборлорду уюштуруу пландалууда. Мындан тышкары, К.И. Скрябин атындагы КУАУ агрардык багыттагы адистерди даярдоодо 90 жылдык тарыхы, адистештирилген окумуштуулардын сапаттык курамы жана биотехнология жана биомедицина тармагында кадрларды даярдоого, айыл чарбасына жаңы инновациялык агротехнологияларды киргизүүгө мүмкүндүк берген материалдык-техникалык базасы (адистештирилген лабораториялардын болушу) бар.

Ошол эле учурда, К.И.Скрябин атындагы КУАУнун Уставын жөнгө келтирүү максатында, ченемдик, укуктук актыларга ылайык, билим берүү жана илим багытындагы маселелерди, кээ бирөөлөрдүн баш ийүүсүнүн өзгөрүшүнө, жогорку окуу жайдын жетекчисинин ыйгарым укуктарын белгилөөгө байланыштуу, өзгөртүүлөр жана толуктоолор киргизилген, университеттин структуралык бөлүмдөрү, уюштуруучулардын ыйгарым укуктарын белгилөө, факультеттердин, орто кесиптик билим берүү уюмдарынын аталыштарын өзгөртүү. Ошондой эле, К.И.Скрябин атындагы КУАУнун Уставында университеттин финансылык-чарбалык ишмердүүлүгүнүн тартибине жана эсебине өзгөртүүлөр киргизилген, анда Кыргыз Республикасынын стандарттарына жана мыйзамдарына жооп берген ишмердүүлүктү киргизүү үчүн бардык зарыл шарттар чагылдырылган, бул максималдуу ачыктыкка жана пландаштыруунун, финансылык ресурстарды бөлүштүрүүнүн жана пайдалануунун жана милдеттенмелердин туура аткарылышынын маалымдуулугу.

Жогоруда айтылгандардын негизинде, биздин өлкөдө тамак-аш жана биологиялык коопсуздук боюнча адистерди даярдоо үчүн лицензияларды алуу жана К.И.Скрябин атындагы КУАУнун Уставын мыйзамга ылайык келтирүү менен К.И.Скрябин атындагы Кыргыз улуттук агрардык технологиялар жана биомедицина университети деп атын өзгөртүү зарылдыгы туулуп жаткандыгын белгилейбиз.

**3. Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолу**

Бул Кыргыз Республикасынын Министрлер Кабинетинин токтомунун долбоорун кабыл алуу терс таасирдүү социалдык, экономикалык, укуктук, укук коргоочулук, гендердик, экологиялык жана коррупциялык кесепеттерге алып келбейт.

**4. Коомдук талкуунун натыйжасы жөнүндө маалымат**

«Кыргыз Республикасынын ченемдик укуктук актылары жөнүндө» Кыргыз Республикасынын Мыйзамынын 22-беренесине ылайык аталган токтомдун долбоору Кыргыз Республикасынын Министрлер Кабинетинин расмий сайтына коомдук талкуулоо жүргүзүү үчүн жайгаштырылган. Коомдук талкуулоонун жыйынтыгы боюнча сунуштар жана сын пикирлер эске алынат.

**5. Долбоордун мыйзамдарга ылайык келүүсүн талдоо**

Берилген долбоор улуттук мыйзамдарга ылайык иштелип чыккан жана аракеттеги мыйзамдарга, ошондой эле Кыргыз Республикасы катышуучусу болгон, белгиленген тартипте күчүнө кирген эл аралык келишимдерге карама-каршы келбейт.

**6. Каржылоонун зарылдыгы жөнүндө маалымат**

Бул Кыргыз Республикасынын Министрлер Кабинетинин токтомунун долбоорун кабыл алуу республикалык бюджеттен кошумча финансылык чыгымдарды талап кылбайт.

**7. Жөнгө салуучу таасирди талдоо жөнүндө маалымат**

Берилген Кыргыз Республикасынын Министрлер Кабинетинин токтомунун долбоору жеке ишкердикке багытталбагандыктан, жөнгө салуучу таасирди талдоону талап кылбайт.

**Министр Б.Д. Купешев**